DOI: 10.14457/tu.the.2019.390
title: แผนธุรกิจแพลตฟอร์มออนไลน์สินค้าและบริการ social enterprise

description: Social POP เป็นแอปพลิเคชันที่เป็นสื่อกลางในการรวบรวมสินค้า และบริการจากกิจการเพื่อสังคม หรือ Social Enterprise เข้าไว้ด้วยกันเพื่ออำนวยความสะดวกให้กับลูกค้าที่มีความสนใจที่จะเลือกซื้อสินค้า และบริการดังกล่าว โดยสามารถเลือกซื้อ และสั่งซื้อสินค้าและบริการผ่านแพลตฟอร์มออนไลน์ เพียงแค่ดาวน์โหลดแอปพลิเคชัน Social POP ผ่านสมาร์ทโฟน หรืออุปกรณ์อื่นๆที่รองรับ และสามารถเชื่อมต่อกับอินเทอร์เน็ตได้ ซึ่งมีความสะดวกรวดเร็ว และไม่ต้องเสียเวลาเดินทางไปซื้อสินค้าถึงหน้าร้าน อีกทั้งยังมีความปลอดภัยในเรื่องของข้อมูลผู้ใช้บริการ เนื่องจากระบบที่นำมาใช้มีความเสถียร และสามารถรองรับข้อมูลของผู้ใช้ได้เป็นจำนวนมาก ผู้บริโภคสามารถเลือกซื้อสินค้าได้ตลอดเวลาที่ต้องการ ในอีกมุมหนึ่ง Social POP เป็นเครื่องมือที่พัฒนาขึ้นเพื่อสนับสนุน และช่วยเพิ่มขีดความสามารถในการแข่งขันให้กับผู้ประกอบการกิจการเพื่อสังคมปัจจุบันถึงแม้ว่าตัวเลข GDP คาดการณ์ของประเทศไทยในปี 2562 มีแนวโน้มปรับตัวลดลงอย่างมีนัยสำคัญ แต่ตัวเลขการสั่งซื้อสินค้าผ่านช่องทางออนไลน์ปรับตัวสูงขึ้นแสดงให้เห็นถึงพฤติกรรมของผู้บริโภคที่เปลี่ยนแปลงไป อีกทั้งตัวเลขผู้ใช้บริการอินเทอร์เน็ตในกรุงเทพมหานคร ซึ่งเป็นกลุ่มเป้าหมายหลักปรับตัวสูงอย่างมากเมื่อเทียบกับต่างจังหวัด เนื่องจากการพัฒนาเทคโนโลยีที่เป็นไปอย่างก้าวกระโดด เช่น ความเร็วอินเทอร์เน็ต ซึ่งเป็นปัจจัยสำคัญที่ทำให้เชื่อมธุรกิจเข้ากับผู้บริโภคผ่านสมาร์ทโฟนได้อย่างง่ายดาย จากข้อมูลดังกล่าวทำให้ผู้จัดทำเห็นถึงโอกาสทางธุรกิจในการพัฒนาแพลตฟอร์มขึ้นมาเพื่อตอบสนองพฤติกรรมของผู้บริโภค และแอปพลิเคชันชั้นนำที่ได้รับความนิยมส่วนใหญ่จะสนใจกับสินค้าทั่วไปมากกว่า ซึ่งยังไม่มีแพลตฟอร์มออนไลน์ที่เกี่ยวข้องกับสินค้า และบริการในหมวดของ Social Enterprise มากนัก แอปพลิเคชัน Social POP จึงถือได้ว่าเป็นผู้เล่นใหม่ในตลาดที่มีความน่าสนใจเป็นอย่างมากดังนั้นจึงได้จัดทำแผนธุรกิจฉบับนี้ขึ้นเพื่อศึกษา และวิเคราะห์ความเป็นไปได้ในการดำเนินธุรกิจ โดยแผนธุรกิจดังกล่าวจะนำเสนอแผนงานด้านต่างๆ ได้แก่ แผนการตลาด แผนการปฏิบัติการ และแผนการเงิน ซึ่งจะใช้กลยุทธ์การสร้างความแตกต่าง Differentiation Strategy) เพื่อบรรลุเป้าหมายที่กำหนดไว้ในด้านการตลาด Social POP จะเน้นกลยุทธ์การรับรู้ตราสินค้าเป็นหลัก เนื่องจากเป็นผู้เล่นรายใหม่ในตลาด ซึ่งแบรนด์ Social POP ยังไม่เป็นที่รู้จักในวงกว้าง โดยจะมีการประชาสัมพันธ์แบรนด์ และลักษณะการให้บริการกับกลุ่มเป้าหมายและผู้ประการ Social Enterprise ซึ่งเป็นกำลังสำคัญในการสร้างความแตกต่างให้กับบริษัท โดยจะโปรโมทผ่านช่องทางออนไลน์และออฟไลน์ รวมถึงการจัดกิจกรรมและแนะนำโปรโมชันต่างๆ เพื่อผลักดันและกระตุ้นให้ผู้บริโภคสั่งซื้อสินค้าครั้งแรกผ่านแอปพลิเคชันของเรา อีกทั้งจะทำการเชิญชวนผู้ประกอบการ Social Enterprise ที่มีคุณภาพมาเข้าร่วมแพลตฟอร์ม และให้คำปรึกษาในด้านต่างๆเพื่อให้ผู้ประกอบการสามารถสร้างยอดขายเพิ่มเติมได้มากกว่าการขายผ่านหน้าร้านเพียงอย่างเดียวในด้านการปฏิบัติการ บริษัทจะออกแบบ และพัฒนาระบบแพลตฟอร์มร่วมกับบริษัทภายนอกที่รับออกแบบ พัฒนาและดูแลระบบปฏิบัติการให้กับ Social POP โดยจะมีการระดมความคิดจากเจ้าหน้าที่ของทาง Social POP และฟังชันก์ความต้องการพื้นฐานของคู่ค้า รวมถึงความคิดเห็นหรือข้อเสนอแนะของลูกค้าที่ใช้บริการ เพื่อนำมาปรับปรุงและพัฒนาแอปพลิเคชันของเราให้มีความเสถียร และอำนวยความสะดวกให้กับลูกค้าได้เลือกซื้อสินค้าได้อย่างเพลิดเพลินในด้านการเงิน Social POP จะใช้เงินลงทุนเริ่มต้นอยู่ที่ 7,500,000 บาท มีอัตราส่วนการลงทุนอยู่ที่ 50:50 โดยส่วนแรกมาจากส่วนของเจ้าของ 3,750,000 บาท และส่วนที่สองมาจากการกู้ยืมธนาคาร 3,750,000 บาท ซึ่งบริษัทจะมีรายได้จากการเก็บค่าบริการร้อยละ 10 ของยอดขาย และผลจากการวิเคราะห์ความเป็นไปได้ของโครงการการคาดการณ์ระยะเวลาในการคืนทุนที่แม้จะต้องใช้ระยะเวลาในการคืนทุนที่ค่อนข้างนานมาก แต่ก็เป็นปกติของธุรกิจแพลตฟอร์มออนไลน์ เนื่องจากเป็นธุรกิจที่ต้องใช้ต้นทุนในการลงทุนสูงมาก ซึ่งหากมองถึงแพลตฟอร์มออนไลน์รายใหญ่ในปัจจุบัน เช่น Lazada Shopee เองที่เปิดมา 3-5ปี แล้วนั้นก็ยังไม่คืนทุนให้กับกิจการได้ โดยทางกิจการได้เห็นถึงโอกาสและแนวโน้มในการเติบโตของธุรกิจแพลตฟอร์มออนไลน์ในปัจจุบัน และการต่อยอดของธุรกิจแพลตฟอร์มนี้ให้เติบโตไปเพื่อช่วยอำนวยความสะดวกให้กับลูกค้าได้ อีกทั้ง Social POP ยังเป็นธุรกิจที่จะช่วยผลักดันการเติบโตให้กับธุรกิจและผู้ประกอบการ Social Enterprise ในประเทศไทยได้ด้วยทั้งนี้ทาง Social POP ยังได้ทำการวางแผนในอนาคตเพื่อเป็นตัวช่วยสนับสนุนให้กิจการดำเนินการไปได้ตามเป้าหมาย และมีการปรับปรุงแผนงานตามสถานการณ์ในปัจจุบันเพื่อให้การดำเนินงานพัฒนาไปได้อย่างต่อเนื่อง ซึ่งสามารถสร้างความได้เปรียบทางการแข่งขันให้กับทาง Social POP ได้อีกด้วย